Document ID: 32003R2276

A Bizottság 2276/2003/EK rendelete
(2003. december 22.)
egyes Egyiptomból származó feldolgozott mezőgazdasági termékek Európai Közösségbe történő behozatalára vonatkozóan vámkontingensek megnyitásáról és az e vámkontingensek keretén belül alkalmazandó vámok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2580/2000/EK rendelettel [1] módosított, a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre [2] és különösen annak 7. cikke (2) bekezdésére,
mivel:
(1) Tekintettel az egyrészről az Európai Közösség és tagállamai, másrészről Egyiptom közötti társulás létrehozásáról szóló, 2001. június 25-én aláírt Euro-mediterrán megállapodás hatálybalépésére és megerősítésére vonatkozó eljárás befejezésére, az Egyiptommal kötött Euro-mediterrán társulási megállapodásban előírt kereskedelmi rendelkezések jövőbeli alkalmazására vonatkozó, levélváltás formájában kötött megállapodás jött létre (a továbbiakban: a megállapodás), mely 2004. január 1-jén lép hatályba. Ezt a megállapodást a Tanács az egyrészről az Európai Közösség és tagállamai, másrészről Egyiptom közötti társulás létrehozásáról szóló Euro-mediterrán megállapodás kapcsolódó intézkedéseinek és kereskedelmi rendelkezéseinek jövőbeli végrehajtásáról szóló, 2003. december 19-i határozatával [3] hagyta jóvá.
(2) A megállapodás az Európai Gazdasági Közösség és az Egyiptomi Arab Köztársaság közötti, 1977. január 18-án Brüsszelben aláírt együttműködési megállapodásban [4] és az Európai Szén- és Acélközösség és az Egyiptomi Arab Köztársaság közötti, 1977. január 18-án Brüsszelben aláírt megállapodásban [5] előírt kereskedelmi rendelkezéseket váltja fel.
(3) A megállapodásban előírt kereskedelmi rendelkezések egyes feldolgozott mezőgazdasági termékekre vonatkozó behozatali vámok tekintetében kölcsönös engedményeket határoznak meg.
(4) A közösségi engedmények egyes Egyiptomból származó feldolgozott mezőgazdasági termékek behozatalára vonatkoznak. Ezek az engedmények vámok alóli teljes mentességet, értékvámok alóli mentességet és a tömeg alapján számított vámok csökkentését írják elő az éves vámkontingensek keretében.
(5) Az éves vámkontingenseket a megállapodás alapján kell megnyitni. Az ezen éves vámkontingensekre vonatkozó vámokat külön kell kiszámítani. A kiszámítást a mezőgazdasági termékek feldolgozásával előállított egyes árucikkekre vonatkozó, a 3448/93/EK tanácsi rendelet 7. cikkében előírt preferenciális kereskedelmi szabályok alkalmazására vonatkozó részletes szabályok megállapításáról szóló, 1996. július 25-i 1460/96/EK bizottsági rendelettel [6] összhangban kell elvégezni.
(6) A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK bizottsági rendelet [7] a vámkontingensek kezelésére vonatkozó rendelkezéseket állapít meg. Az e rendelet által megnyitott vámkontingenseket e szabályokkal összhangban kell kezelni.
(7) Az e rendeletben előírt intézkedések összhangban vannak a Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
2004. január 1-jétől 2004. december 3-ig és a következő év január 1-jétől december 31-ig az Egyiptomból származó termékeknek az I. mellékletben felsorolt éves vámkontingensei kerülnek megnyitásra az e rendeletben előírt feltételekkel.
2. cikk
Az 1. cikkben említett közösségi vámkontingenst a bizottság kezeli a 2454/93/EGK rendelet 308a., 308b. és 308c. cikkei alapján.
3. cikk
A Közösség és Egyiptom közötti megállapodás 3. jegyzőkönyvéhez csatolt 2. mellékletnek a 3. táblázatában felsorolt, Egyiptomból származó áruk 2004. január 1-jétől történő behozatalára vonatkozó vámkontingensekre alkalmazandó vámtételeket e rendelet I., II. és III. melléklete határozza meg.
4. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2004. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. december 22-én.

Labels: 3
18
6